[{"text_idx": "#000004", "text": "Germaine Greer, Ar vaouez spazhet (1970)"}, {"text_idx": "#000005", "text": "Evit kompren mat an traou\u0300, ha dreist-holl an darvoudou\u0300 kevredigezhel, e ranker lakaat anezhe e bep o c\u2019henarroud. En han\u0303v tremenet-man\u0303 e oa ma tarzhas jeu ar burkini war aodou\u0300 ar Fran\u0303s abalamour d\u2019ur c\u2019helou\u0300 faos bet lan\u0303set gant ar mediaou\u0300. Ha daoust ha m\u2019o doa ranket disla\u0302ret anezhan\u0303 da c\u2019houde, ur wezh skignet ar gaou-se e teuas gwall diaes d\u2019he lakaat da herzel da redek ha d\u2019en em silan\u0303 e empenn an dud, re brest an darn vrasan\u0303 anezhe d\u2019he c\u2019hredin\u0303... Hag evel-se he oa deuet a-benn d\u2019en em stalian\u0303 mat ar gredenn ma vez plantet reuz er c\u2019henvevan\u0303 keodedel c\u2019hwek gant ar burkini, ha pelloc\u2019h gant n\u2019eus forzh peseurt dilhad islamek all, evel-just. Arabat ankounac\u2019haat neuze penaos e krogas an afer-man\u0303 evit kompren penaos eo aet war gresk da c\u2019houde ha penaos e ranker komz eus islamgasouriezh en degouezh-man\u0303."}, {"text_idx": "#000009", "text": "Anat eo, n\u2019eo ket ar burkini n\u2019eus forzh peseurt doare pezh-dilhad, seul wezh ma talvez da lakaat war wel kredennou\u0300 relijiel ar merc\u2019hed a wisk anezhan\u0303, dres evel kippa ar yuzevion pe c\u2019hoazh gouel al leanezed katolik... Ha koulskoude, betek-hen n\u2019eus ket bet klevet komz eus an archerion c\u2019hall o redian\u0303 maouezed da diwiskan\u0303 seurt dilhad dirak an holl el lec\u2019hiou\u0300 foran, zokennoc\u2019h pa vezont o tiskuizhan\u0303 war an draezhenn. Abalamour da se an hini eo ma ranker komz eus islamgasouriezh en degouezh-man\u0303 dre ma vez skoet ar merc\u2019hed muzulman nemetken gant begou\u0300 o zog ouzh o gortoz war ar riblenn. Hag ur vezh ouennelour gwelet pevar paotr Mai-Robin armou\u0300 gante en o chakodou\u0300 o vezhekaat ur vaouez dre redian\u0303 anezhi d\u2019en em damdiwiskan\u0303 a wel d\u2019an holl, dres evel polis relijiel Arabia Saoudat, kea... Harellerezh hag heskinerezh an hini eo en abeg d\u2019ar c\u2019hredennou\u0300 hinoniel ha d\u2019ar rev."}, {"text_idx": "#000010", "text": "Tud \u2019zo o deus ken\u0303veriet redian\u0303 ar maouezed d\u2019en em dizober eus ar burka gant ar fed ma veze devet ar paranja en Ouzbekistan soviedel er bloavezhiou\u0300 1920 evel arouez dieubidigezh ar maouezed. Un diforc\u2019h bras ez eus, avat, etre en em diwiskan\u0303 a-youl vat ha bezan\u0303 rediet d\u2019hen ober gant unan bennak all. Unan eus luganou\u0300 brudetan\u0303 ar wregelouriezh er bloavezhiou\u0300 \u201960 e oa deuet da vezan\u0303 ar frazenn \u00ab Devit ho prennidennou\u0300! \u00bb, met d\u2019ar c\u2019houlz-se ne dremenfe ket e penn stourmerez ebet mont da lemel brennidennou\u0300 ar maouezed all digante evit o dieubin\u0303 dre heg. Gou\u0302t mat a ouient ne c\u2019hell sevel an dieubidigezh wirion nemet pa tiwan an emskiant a gas d\u2019un dibab hiniennel don. Ha daoust ha ma c\u2019heller souten e vez moustret ar maouezed gant an hijab, den ebet n\u2019en deus ar gwir da redian\u0303 ur vaouez na d\u2019e wiskan\u0303 na da chom hep e wiskan\u0303 nag, evel-just, d\u2019e lemel a wel d\u2019an holl."}, {"text_idx": "#000014", "text": "Evit doare, un neb ne c\u2019hell bezan\u0303 \u00ab dieub \u00bb nemet pa reer hervez patromou\u0300 \u00ab gall \u00bb resis. A-hend-all e vez nac\u2019het an hevelep gwiriou\u0300 ouzh an holl re all, bet ganet war douar santel Janed Ark pe get. Anv ebet ivez er vammvro unvan-se eus ar genvreudeuriezh etre ar poblou\u0300 dindan beli ar Fran\u0303s, gante yezhou\u0300, kredennou\u0300 ha liviou\u0300 liesseurt, legad trevadennel an amzer dremenet hag an amzer a-vreman\u0303."}, {"text_idx": "#000015", "text": "Ha kredin\u0303 a reont c\u2019hoazh komz eus liberte\u0301, e\u0301galite\u0301 ha fraternite\u0301 ! Pebezh pilpouzerezh !"}, {"text_idx": "#000016", "text": "Da lenn ivez / A\u0300 lire e\u0301galement"}]